Az állampolgári jogok országgyűlési biztosa általános helyettesének
Jelentése
az OBH 2131/2004. sz. ügyben

Előadó: dr. Győrffy Zsuzsanna

Az eljárás megindulása
Az Egészségügy, Szociális és Családügyi Minisztérium helyettes államtitkára értesített arról, hogy a Somogy Megyei Közigazgatási Hivatal Gyámhivatala (a továbbiakban: megyei gyámhivatal) vezetője a következőkről tájékoztatta: egy – a Somogy Megyei Területi Gyermekvédelmi Szakszolgálattal (a továbbiakban: szakszolgálat) nevelőszülői jogviszonyban álló – asszony, aki négy vér szerinti gyermeke mellett elhunyt testvére két gyermekét nevelőszülőként neveli, az illetékes, Nagyatádi Városi Gyámhivatal (továbbiakban gyámhivatal) hozzájárulását kérte ahhoz, hogy az RTL Klub „Anyacsavar” című műsorában nevelt gyermekei szerepelhessenek. A szereplés tervezett lényege, hogy az anya két hétre elköltözik, helyét egy másik – a gyermekek számára ismeretlen – asszony veszi át. A házban kamerákat szerelnek fel, reggel hét és este hét óra között felvételeket készítenek a család életéből, ebből vágják össze a műsort.
Tekintettel arra, hogy a beadványban foglaltak a gyermekek kiemelt gondoskodáshoz és védelemhez való alkotmányos jogaival összefüggő visszásság gyanújára utaltak az ügyben vizsgálatot rendeltem el.
A beadvány adatvédelmi részét áttettem az adatvédelmi biztoshoz.
Az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 18. § (2) bekezdésében kapott felhatalmazásom alapján a gyámhivatal vezetőjétől és a szakszolgálat igazgatóhelyettesétől tájékoztatást kértem arról, hogy a gyermekek jogai védelme érdekében milyen intézkedéseket tettek.

Az ügy jogszabályi háttere
A Magyar Köztársaság Alkotmánya
67. § (1) A Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges.

1952. évi IV. törvény a házasságról, a családról és a gyámságról
86. § (1) A szülői felügyeletet gyakorló szülő joga és kötelessége, hogy kiskorú gyermekét mind személyi, mind vagyoni ügyeiben képviselje.
101. § (1) Törvény eltérő rendelkezése hiányában a gyám a gyámsága alatt állónak gondozója, vagyonának kezelője és törvényes képviselője. (2) A gyámot a gyámsággal járó jogok és kötelességek, ha a gyámhatóság másként nem rendelkezik, a kirendelő határozat kézbesítését követő naptól kezdve illetik meg, illetőleg terhelik.
102. § Ha a törvény mást nem rendel, a szülői felügyeletet gyakorló szülő jogaira és kötelességeire vonatkozó rendelkezések megfelelően irányadók a gyám jogaira és kötelességeire is.
103. § (1) A gyám működésében a gyámhatóság rendszeres felügyelete és irányítása alatt áll. Működéséről, különösen a gyámsága alatt álló kiskorú ügyeiről bármikor köteles felvilágosítást adni a gyámhatóságnak. (2) A gyámhatóság a gyám jogkörét korlátozhatja, intézkedéseit - az elhelyezés tárgyában tett intézkedés kivételével - hivatalból vagy a gyámság alatt álló, illetőleg rokonai kérelmére meg is változtathatja.

1997. évi XXXI. törvény a gyermekek védelméről és a gyámügyi igazgatásról
54. § (1) Nevelőszülő az a huszonnegyedik életévét betöltött, cselekvőképes, büntetlen előéletű személy lehet, aki a) a gondozásba helyezett gyermeknél legalább tizennyolc, legfeljebb negyvenöt évvel idősebb, b) személyisége, egészségi állapota és körülményei alapján alkalmas a nála elhelyezett gyermek kiegyensúlyozott fejlődésének biztosítására és a családjába történő visszakerülésének támogatására, feltéve, hogy vele szemben nem áll fenn a 15. § (8) bekezdésében meghatározott kizáró ok,
55. § (1) A nevelőszülő - a működtető által elkészített egyéni gondozási-nevelési terv alapján - a saját háztartásában nyújt teljes körű ellátást az ideiglenes hatállyal elhelyezett, az átmeneti és a tartós nevelésbe vett gyermeknek, valamint az utógondozói ellátásban részesülő fiatal felnőttnek. (2) A nevelőszülő a gyámhivatal kirendelése alapján ellátja a gyámi feladatokat.
63. § A gyermekvédelmi szakszolgáltatás - a gyermekotthon e törvényben meghatározott feladatára tekintettel - az átmeneti és a tartós nevelésbe vett gyermek gyámja (hivatásos gyámja), gondozója egyéni program szerinti gondozási, nevelési tevékenységének segítése és szakmai ellenőrzése érdekében c) jelzi a gyámhivatalnak, ha a gyám (a hivatásos gyám) jogkörének korlátozása, tisztségéből való felmentése vagy felfüggesztése indokolt,
66/E. § (3) A működtető köteles felmondani a nevelőszülői jogviszonyt, ha e) a nevelőszülő a (7) bekezdésben foglaltakat megvalósítja. (7) Ha a nevelőszülő a gyermek nevelése, ellátása során meg nem engedett nevelési módszereket alkalmaz, vagy ha a gyermeket bántalmazza, élelmezését megvonja, illetve a gyermek gondozását, nevelését súlyosan elhanyagolja, a vér szerinti családjával való kapcsolattartását nem biztosítja, továbbá a gyermek ellátásához biztosított juttatásokat nem a gyermek szükségleteire fordítja, a működtető megkeresi a gyámhivatalt a gyermek új gondozási helyének kijelölése érdekében.
83. § (4) A gyámhivatal a gyermek gondozási helyét azonnali hatállyal megváltoztatja, ha a gyermek érdekét korábbi gondozási helye súlyosan veszélyezteti. (5) A gyám (hivatásos gyám) felmentése vagy elmozdítása esetén a gyámhivatal egyidejűleg új gyámot (hivatásos gyámot) rendel és - szükség esetén - meghatározza a gyermek új gondozási helyét.

149/1997. (IX. 10.) Korm. rendelet a gyámhatóságokról, valamint a gyermekvédelmi és gyámügyi eljárásról
140. § (1) A gyámhivatal a gyámot a gyermek, a gondnokot a gondnokolt érdekében megfelelő intézkedés megtételére utasíthatja.

A tényállás és a vizsgálat megállapításai
2004. február 6-án a nevelőszülő idézés nélkül megjelent a gyámhivatalban és bejelentette, hogy jelentkezett az RTL Klub „Anyacsavar” című műsorába, a válogatáson megfelelt. A nevelőszülő és férje a forgatáshoz kérte a gyámhivatal hozzájárulását. A jegyzőkönyvi nyilatkozat szerint a szakszolgálat – bár a nevelőszülő figyelmét felhívta arra, hogy a gyermekek szerepeltetése egy „Anyacsavar” típusú műsorban nem feltétlenül szolgálja a kiskorúak érdekét – a forgatáshoz való beleegyezése feltételéül szabta, hogy ahhoz a gyámhivatal is járuljon hozzá.
Nagyatád Város jegyzője február 10-én kelt, a nevelőszülőnek címzett levelében – többek között – a következőket írta: ...”Nagyatád Város Gyámhatóságának álláspontja szerint – támogatva a Somogy Megyei Területi Gyermekvédelmi Szakszolgálat véleményét – az állami gondoskodás alatt álló gyermekek szereplése a kérelemben megjelölt típusú műsorokban – a kiskorúak speciális helyzetéből adódóan – sem adatvédelmi szempontból, sem a kiskorúak érdekeire figyelemmel nem elfogadható.”
A megyei gyámhivatal vezetője február 23-án kelt levelében a szakszolgálatnak azt javasolta, hogy ha a nevelőszülő nem áll el a műsorban való szerepléstől, úgy tegye meg a gyermekvédelmi törvényben biztosított intézkedéseket. (Pl. a gondozási hely megváltoztatására irányuló javaslat, nevelőszülői jogviszony megszüntetése.)
A szakszolgálat március 3-ára esetmegbeszélést hívott össze, melynek témája a nevelőszülőnél nevelkedő kiskorúak médiaszereplése lett volna.
A nevelőszülő március 1-én, írásban tájékoztatta a szakszolgálatot arról, hogy férje betegsége miatt a műsorban való szereplést visszamondta. A szakszolgálat erről a megyei és a városi gyámhivatalt tájékoztatta. A nevelőszülő visszalépésével az esetmegbeszélés okafogyottá vált, elmaradt.
Vizsgálatom során megállapítottam, hogy a szakszolgálat közölte a nevelőszülővel, hogy nem tartja a gyermekek érdekében állónak a műsorban való szerepeltetésüket. Nem tájékoztatta viszont a nevelőszülőt arról, hogy az „anyacsere” a gyermekek egészséges személyiségfejlődését veszélyeztetheti, ami a nevelőszülői jogviszony megszüntetését, illetőleg a gyermekek gondozási helyének megváltoztatását vonhatja maga után.
A nevelőszülő – a szakszolgálat javaslatára – a gyermekkorúak szerepléséhez gyámhivatal engedélyét kérte. A gyermekkorúak médiumokban való szerepléséhez az engedélyt a törvényes képviselő adja, az nem a gyámhivatal feladata. A jegyző nevelőszülőnek küldött tájékoztatása, mely szerint a kiskorúak az adott műsorban való szerepeltetését nem tartotta elfogadhatónak, a gyermekek érdekében álló intézkedés volt. Ugyanakkor sem az első fokú gyámhatósági feladatokat ellátó jegyző, sem a gyámhivatal vezetője nem tájékoztatta a nevelőszülőt arról, hogy a gyámhatóság – a gyermekek érdekében – a gyám jogkörét korlátozhatja, intézkedéseit hivatalból is megváltoztathatja, illetőleg a gyámot a gyermekek érdekében megfelelő intézkedés megtételére utasíthatja.
Megállapítottam, hogy a mind a szakszolgálat, mind a gyámhatóság részéről való tájékoztatás elmulasztása a gyermekek kiemelt védelemhez való joga sérelmének közvetlen veszélyét keletkeztette. Ezért – egyetértve a Somogy Megyei Közigazgatási Hivatal Gyámhivatala vezetőjének szakmai állásfoglalásával – felhívom a Somogy Megyei Területi Gyermekvédelmi Szakszolgálat igazgatójának és Nagyatád Város Gyámhivatala vezetőjének figyelmét arra, hogy a jövőben – hasonló esetekben – éljenek a tájékoztatás lehetőségével. 

Budapest, 2004. július 6.

Takács Albert sk.